Torstein Skinnarland

Torstein Skinnarland (født 17. mai 1910 i Rauland, død 25. desember 1993) var en norsk kombinertløper som representerte IF Rjukan og Rjukan IL.

I 1928 startet Torstein Skinnarland med slalåmkonkurranser i Hjerdalen. Dette regnes som starten på den moderne slalåmens historie.

I VM i Lahtis i 1938 ble han nummer 7 i kombinert og nummer 40 i spesielt hopp. Han ble nummer 2 i Holmenkollens kombinertrenn i 1939 og 1940, og fikk Damenes pokal som beste kombinerthopper i 1936 og 1939. I 1939, da han hoppet 57 meter, var han en av sju deltakere som satte bakkerekord i Holmenkollbakken. I NM var hans beste resultat 4.-plass i 1940. Han ble to ganger tildelt kongepokalen, for seier i Morgedal ILs renn i 1937 og i IF Pors' renn i 1939.

Skinnarland arbeidet fra 1931 som damvokter ved Møsvassdammen, og var involvert i Vemork-aksjonen under 2. verdenskrig. Han ble arrestert i desember 1942 og satt fengslet helt til freden kom, det meste av tiden på Grini. Skinnarland spilte seg selv i filmen Kampen om tungtvannet fra 1948.

Torstein Skinnarland ble i 1977 tildelt Kongens fortjenstmedalje i sølv. Han var bror av motstandsmannen Einar Skinnarland.

Referanser

Kilder 
 P.Chr. Andersen, Ragnar Wold (red.): Sport i navn og tall. Schibsted, Oslo 1950 (s. 490-491, digitalisert av Nasjonalbiblioteket)

Eksterne lenker 
 

Norske kombinertløpere
Kongepokalvinnere i skiidrett
Norske motstandsfolk under andre verdenskrig
Kongens fortjenstmedalje i sølv